歐拔·愛因斯坦

歐拔·愛因斯坦係一位理論物理學家。佢最出名嘅係發表咗相對論，另外喺量子力學、統計力學、同埋宇宙學方面都有好大貢獻。佢對光電效應嘅量子解釋重喺1921年得到諾貝爾物理學獎。好多人都話佢係20世紀最偉大嘅科學家。

生平

童年到大學 
愛因斯坦喺德國烏爾姆市出世，一年後成家人搬咗去慕尼黑。佢屋企都係猶太人，但係冇入猶太教。佢爸爸本來賣床褥，後來開電器舖。

五歲嗰年，佢爸爸送咗個指南針畀佢，佢就發現有啲睇唔到嘅嘢牽引住枝針。後來愛因斯坦話嗰次嘅經驗係佢一生中最有啟發性。雖然佢識砌啲機械模型嚟玩，但係讀書讀得好慢。可能係因為學習障礙病，又或者只係因為怕醜，又或者係因為佢個腦結構特殊。最新嘅理論話愛因斯坦應該係患咗亞氏保加症，係自閉症嘅一種。因為當時呢個病未畀人發現，佢父母重以為佢係低能。

愛因斯坦話自己之所以諗得出相對論，正係因為細個時學嘢慢，遲過其他小朋友開始思索時空，到嗰陣思想已經比較成熟。

貢獻 
因為成功發現光電效應，愛因斯坦獲得1921年諾貝爾物理學獎。

後來佢又寫咗好多有關時空，物質嘅理論。不過，因為當時嘅人睇唔明佢嘅理論，導致佢無法得到應有嘅尊重。

佢嘅理論，喺佢死後50年，先有人開始明白少少。但至今，重有好多都睇唔明佢寫乜。不過，最大唔同嘅係，人已經尊重佢，而唔係當佢癲佬。

屋企同私生活 

佢第一任老婆係米列娃，兩人係大學同學。1902年，大女莉莎出世，但米列娃並冇帶莉莎返嚟柏林見愛因斯坦，所以冇人知莉莎去咗邊。根據愛因斯坦響一年之後寫畀米列娃嘅信入面，呢次最後一次提起莉莎，之後就唔見愛因斯坦提起佢，令人懷疑莉莎可能畀人收養或者夭折咗。

1903年尾，愛因斯坦正式同米列娃結婚，先後生咗兩個仔，大仔叫漢斯，細仔叫愛德華。但係佢同米列娃過得並唔開心，愛因斯坦曾經同初戀瑪莉寫信，話自己受到「只有男人先感受到嘅不快樂」。之後米列娃帶兩個仔搬去蘇黎世，而愛因斯坦就留響柏林。

1919年，愛因斯坦正式同米列娃離婚。同年6月，愛因斯坦同遠房親戚艾莎結婚，兩個人有一個契女瑪格。後嚟為咗唔畀納粹德國打，佢哋1933年搬咗去普林斯頓。兩年之後，艾莎同時有心臟病同埋腎病，一病不起，最終響1936年死咗。之後經契女瑪格介紹，愛因斯坦識咗瑪嘉她，之後仲同佢拍拖。

二仔愛德華1930年嗰陣因為長期研究精神分析而導致思覺失調，長年需要阿媽，最終響1965年死咗。而大仔漢斯就去咗美國，後嚟做咗一個水利工程師，仲係美國水利工程學嘅權威之一。漢斯有三個仔，分別係大仔巴克納、二仔克勞斯同埋三仔大衛，而後嚟漢斯契咗個女依芙蓮。但係響呢四個仔女入面，就淨係得巴克納同依芙蓮可以成年。

攷

Einstein Archives Online 
 Relativity Animations 
  (complete texts, downloadable, no charge) 
 Einstein Audio Clips
 The United States Federal Bureau of Investigation's "Freedom of Information Act Index" entry for Albert Einstein

科學家
諾貝爾物理學獎得主
德國物理學家